***** ΑΠΟΦΑΣΗ ΤΗΣ ΕΠΙΤΡΟΠΗΣ της 12ης Ιουνίου 1987 για την έγκριση προσθήκης στο πρόγραμμα που αφορά τον τομέα του βοείου, χοιρείου, αιγείου και προβείου κρέατος, το οποίο υπέβαλε η κυβέρνηση της Ομοσπονδιακής Δημοκρατίας της Γερμανίας για το κρατίδιο της Βαυαρίας, σύμφωνα με τον κανονισμό (ΕΟΚ) αριθ. 355/77 του Συμβουλίου (Το κείμενο στη γερμανική γλώσσα είναι το μόνο αυθεντικό) (87/321/ΕΟΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Οικονομικής Κοινότητας, τον κανονισμό (ΕΟΚ) αριθ. 355/77 του Συμβουλίου της 15ης Φεβρουαρίου 1977 περί κοινής δράσεως για τη βελτίωση των συνθηκών μεταποιήσεως και εμπορίας των γεωργικών προϊόντων και των προϊόντων αλιείας (1), όπως τροποποιήθηκε τελευταία από τον κανονισμό (ΕΟΚ) αριθ. 560/87 (2), και ιδίως το άρθρο 5, Εκτιμώντας: ότι, στις 28 Μαΐου 1986, η κυβέρνηση της Ομοσπονδιακής Δημοκρατίας της Γερμανίας κοινοποίησε μια προσθήκη στο πρόγραμμα που έχει εγκριθεί με την απόφαση 81/773/ΕΟΚ της Επιτροπής (3), το οποίο αφορά τον τομέα του βοείου και χοιρείου κρέατος στο κρατίδιο της Βαυαρίας, και ότι παρέσχε συμπληρωματικές πληροφορίες στις 20 Οκτωβρίου 1986· ότι η εν λόγω προσθήκη στο πρόγραμμα έχει ως στόχο την ορθολογική οργάνωση και τον εκσυγχρονισμό των εγκαταστάσεων σφαγής, των βοηθητικών εγκαταστάσεων, των ψυκτικών εγκαταστάσεων καθώς και των εργαστηρίων κοπής, έτσι ώστε να αυξηθεί η ανταγωνιστικότητα του τομέα και να αξιοποιηθεί η παραγωγή του· ότι, επομένως, αποτελεί ένα πρόγραμμα κατά την έννοια του άρθρου 2 του κανονισμού (ΕΟΚ) αριθ. 355/77· ότι η εν λόγω προσθήκη περιλαμβάνει επαρκή από τα στοιχεία που αναφέρονται στο άρθρο 3 του κανονισμού (ΕΟΚ) αριθ. 355/77, αποδεικνύοντας ότι οι στόχοι του άρθρου 1 του εν λόγω κανονισμού δύνανται να επιτευχθούν στον τομέα του βοείου, χοιρείου, αιγείου και προβείου κρέατος στο κρατίδιο της Βαυαρίας · ότι η προθεσμία των επτά ετών που έχει καθοριστεί για την εφαρμογή της εν λόγω προσθήκης ανταποκρίνεται στους στόχους του προγράμματος, στο ύψος των επενδύσεων και στο χρονοδιάγραμμα των προβλεπομένων εργασιών· ότι, κατά συνέπεια, ανταποκρίνεται στις απαιτήσεις του άρθρου 3 παράγραφος 1 στοιχείο ζ)· ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Επιτροπής Γεωργικών Διαρθρώσεων, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Εγκρίνεται η προσθήκη στο πρόγραμμα που αφορά τον τομέα του βοείου, χοιρείου, αιγείου και προβείου κρέατος στο κρατίδιο της Βαυαρίας, που ανακοινώθηκε από την κυβέρνηση της Ομοσπονδιακής Δημοκρατίας της Γερμανίας στις 28 Μαΐου 1986 και συμπληρώθηκε στις 20 Οκτωβρίου 1986 σύμφωνα με τον κανονισμό (ΕΟΚ) αριθ. 355/77. Άρθρο 2 Η παρούσα απόφαση απευθύνεται στην Ομοσπονδιακή Δημοκρατία της Γερμανίας. Βρυξέλλες, 12 Ιουνίου 1987.

[Source: multi_eurlex | Tokens: 2452]